|  |  |
| --- | --- |
| Aftagerpanelet på ToRS |  |
| Mødereferat | 21 marts 2013 |
| Forum | Aftagerpanel |  |
| Møde afholdt: | 13. april 2015 |  |
| Sted: |

|  |
| --- |
| Karen Blixens Vej 4, Bygning 10, lokale 10.2.05  |

 |  |
| Referent: | Maria Munnecke |  |

Til stede:

Janne Laursen, Dansk Jødisk Museum; Morten Thomsen Højsgaard, DR; Mette Nielsen, DI; Jesper Schou, Billetkontoret; Annika Hvithamar, ToRS; Tine Roesen, ToRS, Maria Munnecke, ToRS (referent).

**Afbud fra:**

Mikkel Madvig, A.P. Moller-Maersk A/S, Claus Egeris, Måltidspartnerselskabet, Lone Sandholdt Jacobsen.

Dagsorden:

1. **Velkommen og siden sidst**

Annika Hvithamar bød velkommen og introducerede indledningsvist sig selv som ny studieleder og Tine Roesen, ny vicestudieleder.

Mette Nielsen fra DI er indtrådt i aftagerpanelet i stedet for Charlotte Rønhof. Morten Thomsen Højsgaard udtræder af aftagerpanelet grundet jobskifte, og blev takket for indsatsen.

Annemette Rahbæk Warburg, Kulturarvsstyrelsen, Jan Thrane, Nordvestsjællands Gymnasium samt Elsebeth Tarp, Udenrigsministeriet er udtrådt af aftagerpanelet.

1. **Orientering fra Studieledelsen, herunder dimensionering**

Dimensionering af de videregående uddannelser (loft over optag) har fyldt meget på TORS siden sommeren 2014 og til nu.
Uddannelses- og forskningsministeriets dimensioneringsmodel er som udgangspunkt rettet mod KA-optaget. Men da BA-uddannelsernes optag er langt større end optaget på de enkelte kandidatuddannelser, har dimensioneringen tillige medført en reduktion af bacheloroptaget.

Studieledelsen oplyste, at de indledningsvise reduktionskrav pegede i retning af lukning størstedelen af ToRS uddannelser, mens den endelige dimensioneringsmodel og de til [ministeriet indmeldte tal](http://ufm.dk/uddannelse-og-institutioner/politiske-indsatsomrader/dimensionering/institutionernes-fordeling/ku-godkendelsesbrev.pdf) blev mere lempelige. Dimensioneringen har dog forsat vægtige konsekvenser for ToRS, bl.a. meget små KA-miljøer på visse af uddannelserne, færre muligheder for mobilitet på tværs af uddannelser, begrænsning af de studerende mulighed for pause mellem BA-KA og neddrosling af optag af internationale studerende.

1. **Orientering om nye bachelorstudieordninger på ToRS**

ToRS har pr. 1. september 2014 indleveret nye studieordninger for alle bachelorfag med ikrafttrædelse 1. september 2015. Særlige fokusområder har været på fremdrift og gennemførsel (struktur), synergi mellem sprog- og områdefag, inkorporering af mobilitetsvinduer (sikre mulighed for udlandsophold og/eller praktik), opøvelse af akademiske formidlingskompetencer og alignment mellem uddannelsernes kompetenceprofiler, faglige mål og undervisnings- og eksamensformer.

1. **Kvalitetsudvalgets 2. rapport**

Tine Roesen fremlagte de 8 anbefalinger i Kvalitetsudvalgets 2 rapport:

* Institutionerne skal have et klart ansvar for uddannelsernes kvalitet og relevans
* Institutionerne skal have større frihed til at tilrettelægge uddannelserne
* Mere åbenhed og gennemsigtighed om kvalitet og relevans i uddannelserne
* Økonomiske tilskyndelser til at styrke kvalitet og relevans i uddannelserne
* Uddannelserne skal målrettet understøtte fuld studieaktivitet
* Gode og alsidige undervisningskompetencer
* Omlægning af censorinstitutionen og
* Nyt optagelsessystem.

Studieledelsen udtrykte enighed med størstedelen af anbefalingerne og orienterede om instituttets og Humanioras nuværende arbejde bl.a. med ansøgningen om institutionsakkreditering (herunder ny kvalitetssikringspolitik og – procedurer), krav om minimum 12 timers undervisning på bacheloruddannelserne og fremadrettet min. 8 timers undervisning på kandidatuddannelserne (dog med ønske om at meget små hold og/eller årgange kan fritages), udvikling af nye undervisningsformer og understøttelse af gode undervisningskompetencer (herunder kollegasparring, rekruttering og uddannelse) og indlejring i ansættelsesprocedurer/rekruttering.

Herefter udspandt sig en særskilt diskussion om censorinstitutionen, hvor både studieledelse og medlemmer af aftagerpanelet udtrykte bekymring om en evt. afskaffelse af censorsystemet, som i den nuværende uddannelsesorganisering dels er en sikring af den retmæssige afholdelse af eksamen, dels er et vigtig kilde til uddannelsesudvikling og kvalitetssikring.

Om undervisning og timeantal nævnte aftagerpanelets medlemmer bl.a. at målet er dygtige studerende – ikke nødvendigvis fastsatte time-normeringer.

1. **Studieordninger, herunder**
	1. **Nye KA-tilvalgsstudieordning**
		1. **Centraleuropæiske studier**
		2. **Globale Bystudier**

Annika Hvithamar orienterede om de to nye tilvalgsstudieordninger på TORS.

1. *Central European Studies* (CEE) er et tilbud om en toning/specialisering med fokus på visegradslandene og er støttet af Visegradsfonden med inddragelse af ambassaderne for de respektive Visegradslande, som også har bidraget til afholdelsen af ”Central European Days” på Humaniora i marts.

CEE består af 3 moduler på hvert 15 ects, hvoraf skal tages 30 ects for at opnå et fuldt tilvalg hhv.

a) Political Developments in a Historical Perspective,

b) Academic Internship (i et centraleuropæisk land)

c) Culture, History and Memory.

1. Globale bystudier består af i alt 30 ECTS fordelt på følgende moduler: a) Globale bystudier 15 ECTS, b) Bykultur i teori og handling, 7,5 ECTS og c) specialiseret urbant emne, 7,5 ECTS.

Aftagerpanelet fandt tilvalgspakkerne interessante og relevante, dog udtryktes ønske om for Globale Bystudier at høre nærmere om, hvilke kombinationer med centrale fag, der tænkes at være særligt relevante og deres genstandsfelt ift. færdige kandidaters muligheder for profilering, jobsøgning og særkender ift. andre bystudiemiljøer.

1. **Kompetencebeskrivelser**

Aftagerpanelet præsenteredes for 2 forskellige kompetenceprofiler, hhv. fra studieordninger årgang 2008 og 2015, hvor sidstnævnte iht. de nugældende bekendtgørelseskrav er udbygget og specificeret med kompetencemål: a) Viden om og forståelse af X, b) Færdigheder i X og kompetencer i X.

Studieledelsen oplyste at ToRS frem mod 2017 vil skulle udarbejde nye kandidatstudieordninger og aftagerpanelets input til særligt nye kompetenceprofiler gerne ønskes. I den forbindelse åbnede studieledelsen for en dialog om, hvordan denne proces og inddragelse af aftagerpanelet kan foregå, hvilket vil blive fulgt op på fremtidige møder.

Aftagerpanelet fandt overordnet set kompetencebeskrivelserne fine, men i den nye model er overflødige og abstrakte beskrivelser. Aftagerpanelet ser gerne mere konkrete beskrivelser / eksempler på mulig arbejdsmarkedstilknytning (sådan som det findes i 2008-studieordningerne).

Om kompetencer udtrykte aftagerpanelet bl.a. følgende:

* proces- og projektstyring er centrale kompetencer , mens introduktion til excel, bogholderi etc. ikke udgør en særskilt kvalitet i et aftagerperspektiv.
* Professionalisme, herunder mødestabilitet, at agere med krav og tage imod feedback/kritik.
* Forventningsforståelse (hvad er deadline, behovsforståelse, ressourceafstemning).
1. **Organisationsspeciale**

Kandidatuddannelsen i Tværkulturelle Studier har efter et pilotprojekt valgt at integrere ”Organisationsspeciale” i den kommende 2015-studieordning. Organisationsspecialet skrives i samarbejde med en organisation (virksomhed, ngo, institution eller lignende) og indeholder - ud over et akademisk produkt (det ”traditionelle speciale) - også et skriftligt formidlingsprodukt til brug for organisationen (f.eks. en informationsfolder, en analyse eller et arbejdsnotat).

Organisationen stiller et antal timer til rådighed (min. 4) til vejledning og afklaring/belysning af problemstillingen.

Aftagerpanelet fandt muligheden for at skrive organisationsspeciale relevant. Det blev i den forbindelse bl.a. anført, at et organisationsspeciale med fordel kan skrives i forlængelse af en praktik (således at der allerede er opbygget en relation mellem studerende og virksomhed). Det er vigtigt, at de studerende ved henvendelsen er velforberedte og fremlægger forslag, som udvikles i et samarbejde.

For så vidt angår den tidsangivne vejledning på min. 4 timer er dette overkommeligt, men vil for mange problemstillinger givetvis ville skulle øges.

Det blev herudover nævnt, at en ”speciale-/projektbørs” evt. kan understøtte organisationsspecialer.

1. **Integrering af ToRS uddannelser**

Aftagerpanelet tilkendegav, at en integration af ToRS sprogbaserede områdestudier uddannelser ikke i væsentlig grad må udvande uddannelsernes særkender og kompetencer. Der var enighed i aftagerpanelet om, at sprog udgør en umistelig del af ToRS uddannelser, herunder understregede Mette Nielsen fra DI, at aktiv sprogbeherskelse på højt er en kernekompetence i et aftagerperspektiv.

1. **Praktikelementer i ToRS uddannelser**

På bachelortilvalget i komparative kulturstudier er stillet forslag om et udvidet praktikforløb på 30 ECTS svarende til et helt semester bl.a. i lyset af fremdriftsreformen.

Aftagerpanelet udtrykte som tidligere tilfredshed med muligheden for praktik som en del af ToRS uddannelser.

Panelet understreget, at 3 måneder er det *absolutte* minimum fsva. varigheden af et praktikforløb., og at minimum 4 dage ugentligt over 5-6 måneder er ønskeligt ift. til det læringsudbytte og organsations-/eller områdeforståelse de studerende forventes at opnå og aftagernes ressourceforbrug på praktikanter.

Med praktik svarende til et semesters arbejde (inkl. opgaveskrivning og eksamen) tilføre praktikanter værdi for virksomheden/organsationen, og det er rimeligt at stille krav om f.eks. vejledning, feedback, at opgaverne i sit tilsnit ligger indenfor eller udbygger kernefagligheden i en vis grad o.lign.

Herudover nævntes det, at de studerende forventes at bidrage med deres kernefaglighed i praktikken, hvilket evt. bør tydeliggøres i målbeskrivelserne for praktikophold.

Aftagerpanelet foreslog i øvrigt et brev til aftagere om praktik, herunder med oplysninger om ”frister” (hvornår skal de studerende søge og have godkendt praktik – ændrede frister grundet fremdriftsreformen), som eventuelt kan udbygges med information om muligheden for virksomhedsspeciale.